Tko je pomogao Muhamedu Aliju da ustane s konopaca? Borbeni Ali je, jasno vam je – Kerum, jer sam je novinarima ponudio tu prispodobu, a oni koji su ga uskrsnuli na političkoj sceni – administratori Facebook stranice "Žele se vraća".



Sjetite se, počelo je kao obična zafrkancija na teme "ćaća se vraća", "di su pare" i tako to, a onda se u virtualnom svijetu pojavio i već pomalo zaboravljeni "Kijerum sa bazama za ispišat gaće" – što je u konačnici rezultiralo s više od pedeset tisuća pratitelja!



Alo, Žorž, pedeset iljada, rekao bi nogometaš Romano Obilinović, još jedna reality zvijezda koja je stala u kampanji uz Keruma, na kojeg se lijepe lajkovi ko pčele na med.



Pedeset tisuća ljudi napuni Poljud do čepa, pa sad vi vidite o kakvoj se mogućoj armiji glasača tu radi. I Kerum je to shvatio, pa na sve strane zahvaIjuje administratorima, a kako i ne bi kad je na kraju Cassius Clay od Ogorja – uspio u prvoj rundi "privalit Splićanca Oparu".



E, sad, kako je stranica "Žele se vraća" očito pomogla Kerumu da animira internetsku publiku, makar mu se ona tako ruga – i to onako kako se samo u Splitu znaju rugati – grubo, i bez ikakvih granica – odmah su krenule teorije zavjere: te on to njih gura, te on njih to financira, te on im je uvalio ljude iz svog PR tima...



No, sa stranicom "Žele se vraća", pročitat ćete – nit' para, nit' muzike, samo iskonski spli'ski humor, kakvog sve manje nailazimo po pjacama i kalama, ali zato frca s internetskih adresa u Spinutu – za vrijeme kave u lokalnom kafiću ili u sitnije sate, kad se "luda ekipa vrati izvanka".



I dalje, vele, inzistiraju na anonimnosti i kažu da neće više davati intervjue.



Pala je teorija zavjere da vam se Kerum javio i davao šlifa za stranicu jer je vidio da mu to ide u korist. Je li bilo kakvih kontakata sa Želom ili su to samo čaršijske priče?



– To je baš teorija zavjere. Pa nećemo valjda sad gasit stranicu? Tek bi onda bilo pričica da nam je neko drugi platija. Uglavnom, da nije bilo nas, Opara bi dobija u prvom krugu!



Znači, riječ je samo o iskrenoj zafrkanciji, a ne o spinovima i kužinama PR agencija. I, naravno, nastavljate se i dalje zafrkavati, je li tako?



– Ako ste pratili "Ćaću", onda znate koji je naš đir. Znači, zajebancija do kraja. Ako nekome morate objašnjavat bazu, onda nije baza. Zato mi uvik ustrajemo u svome i ne dovodimo to u pitanje jer je to već u srži svega.



Zato bih vas od gušta intervjuirao i predstavio javnosti jer se znam s vama nasmijati do suza...



– Fala na komplimentu, ali intervjue ne radimo više.



S obzirom na broj pratitelja, zarađujete li što?



– Na Fejsu ne. Još nema tih mogućnosti – nažalost!

Želina "obećanja" s Fejsa



- Otvorit ću pretinac govorne pošte.

- Meje i Mejaši nikad neće bit isto.

- Napravit ću spomenik Baldasaru na Japirku.

- Otvorit ću splitsku banku sjemena.

- Svaki bazen imat će vikendicu.

- Bago će bit na tacni na Torcida kupu.

- Alka će se trčat u Marmontovoj.

- Kinezi će se vratit u Japan, a pasi će sami kupit svoja govna.

- Svi policajci će bit ležeći.

- Svaki kvart će imat teren za franje.

- Niko neće dirat malu Florami.

- Na Ultri će se vrtit janjci, a ne tehno.

- Zabranit ću pit bezalkoholna pića na javnim mistima.

- Isprid Zvončaca napravit ću zapadniju obalu.

- U drugom krugu će bit samo dvi kutije.